Staat erken hy het geen saak teen Matthew Benson | Kormorant
Na tien maande in aanhouding, is die 25-jarige Matthew Benson, wat in September verlede jaar daarvan beskuldig is dat hy 'n dief op hul plaas in Mooinooi geskiet het, vir die eerste keer Woensdag op waarskuwing vrygelaat, na die staat in die Pretoria Hooggeregshof erken het dat daar nie 'n saak teen Matthew is nie.
Regter JJ Hattingh het Benson op waarskuwing, om Maandag vir die uitspraak in die hof te verskyn, vrygelaat. Benson is sedert sy inhegtenisname op 16 September verlede jaar in aanhouding na hy in die Brits landdroshof borgtog geweier is.
Hy is daarvan beskuldig dat hy Tebogo Ndlovu op 2 Augustus 2017 geskiet het toe dié en twee makkers skrootmetaal op die plaas probeer steel het. Ndlovu se 'liggaam' is nooit gevind nie en die twee makkers het beweer dat hy gewond is, maar dat hulle hom nie kon saamdra toe hulle gevlug het nie. Matthew is van moord en poging tot moord aangekla ten spyte daarvan dat die staat skynbaar geen bewyse gehad het nie.
Regter Hattingh het met aanvang van die hofsaak beveel dat geen persdekking toegelaat word tot die staat sy saak afgesluit het nie.
Advokaat Jaap Cilliers vir Benson, het na afsluiting van die staat se saak, Maandag 'n aansoek om ontslag ingevolge artikel 174 gebring, maar dit is deur die hof afgewys en Benson moes Woensdag getuig. Die staat het nie sy getuienis betwis nie en staatsaanklaer, advokaat Alicia Roos, het toegegee dat die staat nie 'n saak het nie en dat die vervolging en aanhouding van Benson onregmatig was.
Regter Hattingh het gesê die staat se getuies weerspreek mekaar.
Op Cilliers se vraag of die staat Benson se vrylating tot en met die hof se uitspraak, sal teenstaan, het Roos gesê Benson moet vrygelaat word. Regter Hattingh het saamgestem. Hy sal Maandag uitspraak lewer.